《祈雨》
宋代·孔平仲

皇天久不雨，旱风满东国。春田废锄犁，秋事阙牟麦。

县官紧租赋，守令抱忧责。交驰谒并望，不敢爱牲帛。

而我处学宫，于邦乃宾客。霜寒怯早起，卧听车马适。

方兹祈求急，不预奔走役。精诚倘蒙报，岂不沾润泽。

古有支离形，亦有支离德。而我颇施施，支离在官职。

虽然悯元元，览镜见颜色。高咏云汉篇，千秋意悽恻。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。